ตปท.โหมซื้อเครือปตท.
ต่างชาติลุยซื้อหุ้นเครือ ปตท. ไม่สนม็อบมาบตาพุด เล่นข่าวเปลี่ยนขั้วควบกิจการ PTTCHPTTAR แทน IRPC ส่วน PTT คาดจบดีลซื้อกิจการใหญ่สิ้นปีนี้
10 ส.ค. 2554

ต่างชาติลุยซื้อหุ้นเครือ ปตท. ไม่สนม็อบมาบตาพุด เล่นข่าวเปลี่ยนขั้วควบกิจการ PTTCHPTTAR แทน IRPC ส่วน PTT คาดจบดีลซื้อกิจการใหญ่สิ้นปีนี้ 
นักลงทุนแห่เข้าซื้อหุ้นเครือ ปตท. (PTT) หนาตา ทำให้บริษัท 6 บริษัทในกลุ่มมีมูลค่าการซื้อขายทั้งสิ้น 9,726 ล้านบาท คิดเป็นสัดส่วน 22% ของทั้งตลาด 43,048 ล้านบาท ท่ามกลางราคาปรับตัวขึ้นแรง โดยเฉพาะหุ้นบริษัท ปตท.เคมิคอล (PTTCH) และบริษัท ปตท.อะโรเมติกส์และการกลั่น (PTTAR) จนส่งผลให้ดัชนีหุ้นพุ่งขึ้น 10.38 จุด ปิดที่ 969.65 จุด
ขณะที่นักลงทุนต่างชาติยังคงซื้อหุ้นมากถึง 2,699 ล้านบาท แต่กลับขายออกในตลาดตราสารหนี้ 1,998 ล้านบาท พลิกจากวันก่อนซื้อสุทธิกว่า 7,000 ล้านบาท 
บริษัทหลักทรัพย์ พัฒนสิน ออกบทวิเคราะห์แนะนำซื้อหุ้น PTTCH และปรับเพิ่มมูลค่าหุ้นปีหน้าเป็น 163 บาท จากเดิม 137 บาท หลังคาดว่ามูลค่าจะเพิ่มขึ้นจากการควบรวมกิจการกับ PTTAR ซึ่งเปลี่ยนจากแผนเดิมที่ ปตท.จะให้ PTTAR ควบรวมกับบริษัท ไออาร์พีซี (IRPC) หลัง PTTCH ปลดล็อกปัญหามาบตาพุด
นอกจากนี้ ราคาหุ้น PTTCH มีแนวโน้มเหนือตลาดต่อเนื่องในช่วง 612 เดือนข้างหน้า แม้กำไรไตรมาส 3 อาจจะไม่โดดเด่น แต่นักลงทุนมองข้ามไปถึงกำไรในไตรมาส 4 ที่คาดว่าจะเป็นจุดสูงสุดของปีนี้ และจะก้าวกระโดดต่อเนื่องในปี 2554 ที่เป็นช่วงเก็บเกี่ยวผลจากโครงการขยายกำลังการผลิตอย่างเต็มปี ทำให้ปีนี้และปีหน้ากำไรสุทธิจะเติบโตเฉลี่ย 65% 
สำหรับหุ้น PTT แม้ว่าวันที่ 30 ก.ย. จะมีการชุมนุมที่มาบตาพุด แต่เชื่อว่าจะไม่ส่งผลกระทบต่อโรงแยกก๊าซโรงที่ 6 และน่าจะเริ่มดำเนินการเชิงพาณิชย์ได้ในไตรมาส 4 นี้
นายปฏิภาณ สุคนธมาน รองกรรมการผู้จัดการใหญ่สายการเงินและบัญชี PTTCH กล่าวว่า ผลดำเนินงานในปีนี้น่าจะใกล้เคียงกับเป้าหมายที่วางไว้ แม้ว่าปีนี้มีปัจจัยเสี่ยงมากมายเข้ามากระทบก็ตาม ทั้งนี้บริษัทตั้งเป้ารายได้ไว้ที่ 1 แสนล้านบาทในปีนี้
สำหรับปีหน้าน่าจะเป็นปีที่ดี เพราะไม่มีการหยุดซ่อมบำรุง และการผลิตผลิตภัณฑ์ทุกประเภทน่าจะใช้กำลังการผลิตถึงระดับ 90% ของกำลังผลิตทั้งหมด 56 ล้านตัน ส่วนปีนี้อยู่ที่ระดับ 60% เศษเท่านั้น
“ราคาผลิตภัณฑ์คาดว่าจะทรงตัว เช่น HDPE น่าจะอยู่ที่ 1,100 เหรียญสหรัฐต่อตัน แต่เมื่อบริษัทผลิตได้เต็มที่ก็จะทำให้ปริมาณขายและรายได้เพิ่มขึ้น” นายปฏิภาณ กล่าว
นายเทวินทร์ วงศ์วานิช ประธานเจ้าหน้าที่บริหารการเงิน ปตท. กล่าวว่า ปตท.จะออกหุ้นกู้วงเงิน 1 หมื่นล้านบาท ในช่วงเดือน ต.ค.พ.ย.นี้ เพื่อทดแทนหุ้นกู้เดิมที่จะครบอายุ และมีความเป็นไปได้ที่ ปตท.จะออกหุ้นกู้เพิ่มเติม หากมีการสรุปการซื้อกิจการขนาดใหญ่ หรือสรุปการลงทุนขนาดใหญ่ทันภายในไตรมาส 4 
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) กล่าวว่า ตลาดหุ้นยังอยู่ในช่วงขาขึ้นจนถึงไตรมาสแรกปีหน้า และอาจจะเห็นดัชนี 1,000 จุดได้ ส่วนผลตอบแทนของ กบข.ในรอบ 9 เดือนแรกปีนี้ อยู่ที่ 6.5% น้อยกว่าสิ้นปีก่อนที่ทำได้ 8.91%